**ՀԻՄՆԱՎՈՐՈՒՄ**

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐԻ 2022 ԹՎԱԿԱՆԻ ՀՈՒՆԻՍԻ 9-Ի N 20-Ն ՀՐԱՄԱՆՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**» **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐԻ ՀՐԱՄԱՆԻ ՆԱԽԱԳԾԻ**

1. **Միջոցառման իրականացման անհրաժեշտությունը և նպատակը.**

«Հայաստանի Հանրապետության կրթության, գիտության, մշակույթի և սպորտի նախարարի 2022 թվականի հունիսի 9-ի N 20-Ն հրամանում փոփոխություններ և լրացումներ կատարելու անհրաժեշտությունը պայմանավորված է դասագրքերի ստեղծման, փորձաքննության և լրամշակման գործընթացի լավարկման անհրաժեշտությամբ:

 **2. Կարգավորման ընթացիկ իրավիճակը և առկա խնդիրները, կարգավորման առարկան.**

Դասագրքաստեղծման գործընթացի էական փոփոխություններից, դասագրքի ստեղծման, փորձաքննության և հրատարակման փուլերն իրարից առանձնացնելուց հետո բուն գործընթացը կազմակերպելիս պարբերաբար իրականացվում են քննարկումներ մասնագիտական կառույցների, գործընթացին մասնակից կազմակերպությունների հետ, որոնք հնարավորություն են տալիս արձանագրել ընթացակարգերի դժվարությունները և լավարկել դրանք: Մասնավորապես, դասագրքերի փորձաքննության բովանդակությունը և ձևաչափն առաջարկվում է շարունակել իրականացնել նույն ձևաչափով՝ մասնագիտական հանձնաժողովների միջոցով, պահպանելով փորձագետներին ներկայացվող որակավորման և մասնագիտական պահանջները, միաժամանակ ապահովելով այնպիսի ընթացակարգ, որ պայմանագրերի կառավարումն իրականացվի մեկ մարմնի կողմից և մեկ միասնական մոտեցմամբ՝ Հայաստանի Հանրապետության կրթության, գիտության, մշակույթի և սպորտի նախարարությամբ համակարգմամբ:

 Հաշվի առնելով, որ բազմիցս նշվել է մրցույթի համար դասագրքերի օֆսեթ տպագրված տարբերակով ներկայացնելու պահանջի խնդրահարույց լինելը՝ ֆիզիկական անձանց կամ ոչ հրատարակիչ կազմակերպությունների համար լրացուցիչ ֆինանսական և կազմակերպչական անհավասար պայմաններ չստեղծելու նպատակով առաջարկվել է 2025 թվականի հունվարից հետո հայտարարվելիք մրցույթներում այս պահանջը հանել՝ միաժամանակ այն պահպանելով երաշխավորված դասագրքերի տպագրության պահանջներում:

Հաջորդ կարգավորումը վերաբերում է դասագրքերի երաշխավորումից հետո ճշտված և ամբողջությամբ լրամշակված տպագրական ֆայլերը ներկայացնելուն, ինչն էականորեն կարագացնի տպագրության գործընթացները: Սա վերաբերում է նաև դասագրքերում առկա նկարների, գրաֆիկների, գծապատկերների, քարտեզների և բանաձևերի որակական թերություններին, որի պատճառով դասագրքերում դրանք անորակ են պատկերվում: Հետևաբար նախատեսվում է հստակեցնել նմանատիպ տվյալների ներառման տեխնիկական պահանջները:

Նախագծով անհրաժեշտություն է առաջացել հստակեցնելու դրամաշնորհային հանձնաժողովի կողմից ուսումնական նյութը կրկնակի փորձաքննության ներկայացնելու հիմքը, որն առարկայական հանձնաժողովի կողմից փորձաքննության անաչառության պահպանման, գիտականության և չափորոշչին համապատասխանության վերաբերյալ բողոքների առկայության դեպքերում կարող է լինել: Կարևոր է ընդգծել, որ կրկնակի փորձաքննության անցկացման ընթացակարգը սահմանելու լիազորությունը տրվում է դրամաշնորհային հանձնաժողովին՝ հստակորեն պահպանելով փորձագետների ընտրության մասնագիտական և որակական պահանջները:

 Հստակեցվել է դասագրքերի ստեղծման և հրատարակման մրցույթները կազմակերպման և անցկացման համար ձևավորվող հանձնաժողովներին վերաբերող դրույթը:

Հստակեցվել են ուսումնական նյութի՝ գիտականությանը և Չափորոշչին համապատասխանության որոշման փուլում գնահատման սանդղակով սահմանված անցողիկ կամ ցածր միավորներ ստանալու դեպքերը:

 Բովանդակային և մեթոդական գնահատման փուլում ամրագրվել է դրույթ այն մասին, որ հանրակրթական առարկաների դասագրքերի ստեղծման մրցույթին ներկայացված ուսումնական նյութի հոգեբանամանկավարժական և լեզվական չափանիշների գնահատումը ևս իրականացվելու է մասնագիտական հանձնաժողովի կողմից: Գործընթացի թափանցիկությունն ապահովելու նպատակով գնահատման վերաբերյալ տվյալները վերջինիս կողմից կտրամադրվեն դրամաշնորհային հանձնաժողովին:

**3. Միջոցառման իրականացումից ակնկալվող արդյունքը.**

 Նախագծով առաջարկվող փոփոխություններն ընդունվելու դեպքում դասագրքերի ստեղծման, փորձաքննության և հրատարակման գործընթացներն առավել լավարկված և արդյունավետ ընթացք կունենան:

 **Իրավական ակտի մշակման գործընթացում ներգրավված մարմիններ՝**

Կրթության, գիտության, մշակույթի և սպորտի նախարարություն:

**«Հայաստանի Հանրապետության կրթության, գիտության, մշակույթի և սպորտի նախարարի 2022 թվականի հունիսի 9-ի N 20-Ն հրամանում փոփոխություններ և լրացումներ կատարելու մասին» Հայաստանի Հանրապետության կրթության, գիտության, մշակույթի և սպորտի նախարարի հրամանի նախագծի ընդունման դեպքում պետական բյուջեում եկամուտների և ծախսերի ավելացում կամ նվազեցում չի նախատեսվում:**

**«Հայաստանի Հանրապետության կրթության, գիտության, մշակույթի և սպորտի նախարարի 2022 թվականի հունիսի 9-ի N 20-Ն հրամանում փոփոխություններ և լրացումներ կատարելու մասին» Հայաստանի Հանրապետության կրթության, գիտության, մշակույթի և սպորտի նախարարի հրամանի նախագծի ընդունմամբ այլ իրավական ակտերում փոփոխություն կատարելու անհրաժեշտություն չի առաջանում:**